ไบเดนลงนามร่างกฎหมายโครงสร้างพื้นฐาน 1 ล้านล้านดอลลาร์ 
Legislation includes improvements for roads, airports and broadband internet access 
ทำเนียบขาวระบุในวันจันทร์ว่า ผู้ว่าการรัฐต่าง ๆ นายกเทศมนตรีจากทั้งพรรคเดโมแครตและพรรครีพับลิกัน รวมทั้งผู้นำสหภาพแรงงานและภาคธุรกิจ จะเข้าร่วมในพิธีลงนามนี้ด้วย ภายใต้ร่างกฎหมายดังกล่าว รัฐบาลสหรัฐฯ จะใช้งบประมาณมูลค่ามหาศาลในโครงการก่อสร้างและปรับปรุงถนน สะพาน เครือข่ายรางรถไฟ และขยายระบบขนส่งมวลชนต่าง ๆ ทั่วประเทศ นอกจากนี้ยังมีงบประมาณหลายพันล้านดอลลาร์สำหรับโครงการขยายเครือข่ายอินเทอร์เน็ต โดยเฉพาะครอบครัวรายได้ต่ำ ชุมชนในชนบทและพื้นที่ของชนเผ่าพื้นเมืองต่าง ๆ โครงการยกระดับโครงสร้างพื้นฐานทางเศรษฐกิจนี้ยังรวมถึงการพัฒนาเครือข่ายไฟฟ้า น้ำประปา ระบบบำบัดน้ำเสีย สนามบินต่าง ๆ ตลอดจนงบประมาณสำหรับการก่อสร้างเครือข่ายสถานีจ่ายไฟสำหรับรถยนต์ไฟฟ้า การจัดซื้อรถโรงเรียนพลังงานไฟฟ้าและพลังงานไฮบริดสำหรับโรงเรียนรัฐบาลทั่วประเทศ เป็นต้น เมื่อวันอาทิตย์ ทำเนียบขาวประกาศแต่งตั้งอดีตนายกเทศมนตรีนครนิวออร์ลีนส์ มิตช์ แลนดริว เป็นผู้ดูแลแผนก่อสร้างและปรับปรุงโครงสร้างพื้นฐานเหล่านี้ หลังจากพิธีลงนามในวันจันทร์สิ้นสุดลง ประธานาธิบดีไบเดนจะเดินทางไปรัฐต่าง ๆ เพื่อตรวจสอบโครงการต่าง ๆ ที่จะได้รับงบประมาณจากรัฐบาล รวมทั้งเน้นย้ำความสำคัญของแผนพัฒนาโครงสร้างพื้นฐานทางเศรษฐกิจมูลค่า 1 ล้านล้านดอลลาร์ฉบับนี้